DECRETO 168/2005, do 16 de xuño, polo que se autoriza a subscrición dun acordo transaccional coa Deputación Provincial da Coruña en relación coas liquidacións e os procesos contencioso-administrativos derivados da transferencia do Hospital Médico Cirúrxico Provincial e Sanatorio Psiquiátrico de Conxo.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 28/06/2005

A Deputación Provincial da Coruña formula proposta de acordo transaccional que poña fin aos procedementos xudiciais en curso en relación coas liquidacións practicadas pola comunidade autónoma e deducidas da transferencia do Hospital Médico Cirúrxico Provincial e Sanatorio Psiquiátrico de Conxo.
O carácter público de ambas as administracións e dos obxectivos que comparten, unido á condición sempre incerta do resultado final dun litixio sobre o que pesa, ademais, a posibilidade procesual dun dilatado pronunciamento definitivo, determinan que por parte da comunidade autónoma se considere igualmente aconsellable, en beneficio do interese xeral, unha resolución do contencioso por vía transaccional, que se plasmaría a través da subscrición dun convenio desa natureza.
En virtude do indicado, ao abeiro do establecido no artigo 1.809 do Código Civil e conforme o disposto no artigo 22.1º do Decreto lexislativo 1/1999, do
7 de outubro, polo que se aproba o texto refundido da Lei de réxime financeiro e orzamentario de Galicia, por iniciativa do conselleiro de Economía e Facenda e do conselleiro de Sanidade e por proposta do conselleiro da Presidencia, Relacións Institucionais e Administración Pública, e logo de deliberación do Consello da Xunta de Galicia, na súa reunión do día dezaseis de xuño de dous mil cinco.
DISPOÑO:
Artigo 1º
Autorízase a subscrición dun acordo transaccional coa Deputación Provincial da Coruña coa finalidade e nos termos que se indican en anexo a este decreto.
Artigo 2º
Facúltase aos conselleiros de Economía e Facenda e de Sanidade, en nome da Xunta de Galicia, para a subscrición do convenio transaccional ao que se refire o artigo anterior.
Disposición derradeira
Única.-O contido deste decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, dezaseis de xuño de dous mil cinco.
Manuel Fraga Iribarne
Presidente
Jaime Pita Varela
Conselleiro da Presidencia, Relacións
Institucionais e Administración Pública
ANEXO
1. Polo convenio transaccional porase fin aos procesos contencioso-administrativos seguidos entre a Xunta de Galicia e a Deputación Provincial da Coruña, derivados do traspaso dos hospitais Médico-Cirúrxico Provincial e Sanatorio Psiquiátrico de Conxo, substanciados ante a Sala do Contencioso-Administrativo, sección 3ª do Tribunal Superior de Galicia, baixo número de autos 03/7293/01 e 8093/01, acumulados, 03/8330/02, e 3/7134/03.
Unha vez subscrito o convenio transaccional, as partes asinantes, por cada un dos procedementos anteriormente indicados, comunicarán á sala o acordo e solicitarán a finalización do procedemento, de conformidade co previsto no artigo 77.3º da Lei da xurisdición contencioso-administrativa.
2. En virtude do convenio transaccional a Xunta de Galicia procederá á anulación das liquidacións practicadas polo Servizo Galego de Saúde á Deputación Provincial da Coruña, por importe 39.171.409,35 A, en concepto de achega desta última á cobertura da carga asumida neta a que se refire a letra E) do Decreto 373/1992, do 17 de decembro, de transferencia á Comunidade Autónoma de Galicia dos hospitais referidos. Desa cantidade resulta necesario deducir 1.225.364,20 A correspondentes aos ingresos recibidos do Estado en concepto de liquidación da participación no fondo de asistencia sanitaria do exercicio 2001, dando lugar a unha contía final de 37.946.045,15 A.
3. A Xunta de Galicia percibirá da Deputación Provincial da Coruña 18.973.022,58 A, importe da transacción, cantidade sobre a cal non poderá practicarse por parte desta última ningún tipo de retención ou compensación sen que medie acordo expreso entre ambas as administracións.
Coa limitación da adaptación que eventualmente poida derivarse da compensación indicada no parágrafo anterior, o 50% desa contía farase efectivo no prazo de vinte días desde a subscrición do convenio transaccional, e o 50% restante dentro do mes de xuño de 2006.
A deputación provincial poderá optar pola transferencia directa das cantidades resultantes ou por que lle sexan deducidas das transferencias a realizar pola comunidade autónoma en concepto de participación da deputación nos tributos do Estado, entendéndose elixida esta última opción cando non se teña feito uso da primeira delas nos prazos previstos.
4. Após a sinatura do convenio transaccional, as partes intervenientes considerarán reciprocamente canceladas toda as accións de carácter económico exixibles e derivadas da transferencia do Hospital Médico Cirúrxico Provincial e Sanatorio Psiquiátrico de Conxo, renunciando ao exercicio de calquera acción, reclamación ou recurso en relación con elas.
5. Con independencia das estipulacións anteriores, o convenio transaccional poderá tamén incorporar as cláusulas que se consideren necesarias para o seu mellor desenvolvemento e que non contradigan os termos da autorización conferida neste decreto.